Fredag ble det kjent at mediehuset Aftenposten startet prøveboring etter olje og gass i Lofoten.

– Dette er bare en separat tjeneste Aftenposten Drilling utfører for Equinor, forklarer redaktør Espen Egil Hansen.

Han understreker at det ikke er snakk om noe redaksjonelt samarbeid.

– Det eneste Aftenposten gjør er å sørge for at oljen kommer til Equinors raffinerier. Hva Equinor gjør med denne oljen er opp til dem.

Selv om riggen har Aftenposten-logo, er boret tydelig merket som annonsørinnhold på havbunnen.

– Aftenposten har alltid samarbeidet med kommersielle aktører gjennom annonser. Dette er ikke annerledes. Jeg har fått dette bekreftet av regnskapsavdelingen: når pengene kommer inn på konto, ser de akkurat ut som vanlige annonsørpenger.

At Aftenposten leter etter olje må ikke føre til polariserende debatter, mener Aftenposten-redaktøren, og advarer mot forsøk på å påføre Aftenposten-skam.

– Det er mange flotte menn og kvinner som går på jobb i Aftenposten hver dag for å drive journalistikk eller samarbeide med Equinor.

– Jeg tror de fleste av oss forstår at verden trenger Aftenposten. Alternativet er at Equinor benytter seg av skitne mediehus i Polen og Kina. Vi har tross alt verdens reneste annonsørmerking.